Engiadina Bassa, Val Müstair, Samignun

In reservat per la natira, in patrimoni mundial per l'umanitad. Il Parc naziunal svizzer e la Claustra da Müstair èn simbols da l'armonia tranter la natira e la cultura en la Val Müstair ed en l'Engiadina Bassa. Questa armonia vegn cumplettada geograficamain ed istoricamain tras il Parc naziunal dal Stelvio che cunfinescha cun la Val Müstair sco er tras las influenzas culturalas da l'Austria sin l'Engiadina bassa.
Uschia daventa il Pass dal Fuorn sco colliaziun tranter Zernez e Santa Maria il center da la regiun da cunfin. Tuttina èn ils guauds vegnids runcads qua anc durant tschientaners. Quai per exportar laina e per elavurar metal. Pir l'avertura dal Parc naziunal, l'onn 1914, ha protegì la natira muntagnarda cunter ulteriuras intervenziuns.
In origin natiral ha tenor la legenda er il segund simbol. L'onn 774 duai il retg dals Francs Carl il Grond avair fundà la Claustra da Müstair (oz patrimoni mundial da l'UNESCO) sco engraziament ch'el è vegnì salvà da la providientscha divina or d'ina burasca da naiv. Ma il 16avel tschientaner è la refurmaziun vegnida introducida en l'entira regiun, dentant cun excepziun dal vitg da Müstair e da la vischnanca da Tarasp sper Scuol, il center da l'Engiadina Bassa. Il Chastè da Tarasp è restà fin l'onn 1803 in contadi austriac e pia catolic.
In cas spezial è Samignun. Il vitg situà al chantun il pli al nordost dal Grischun è liber da dazi. L'anteriur territori d'alps da l'Engiadina Bassa è vegnì recatolisà durant il 18avel tschientaner nà dal Tirol ed ha survegnì ina colliaziun da traffic cun il Grischun pir l'onn 1912.